label_title: Jordskælvet i San Francisco 1906
label_desc: Jordskælvet i San Francisco 1906 var et større jordskælv som ramte San Francisco, Californien og kysten af det nordlige Californien klokken 5:12 onsdag den 18. april 1906. Det mest alment accepterede estimat for størrelsen af jordskælvet er 7,8 "M"w, men andre tal er foreslået, fra 7,7 og helt op til 8,25. Epicenteret for hovedskælvet lå omkring 3 kilometer uden for kysten. Det bevægede sig langs San Andreas-forkastningen, både mod nord og mod syd i en samlet længde af 477 km. Rystelserne kunne mærkes fra Oregon til Los Angeles, og inde i landet så langt væk som til det centrale Nevada. Jordskælvet og de følgende brande huskes som en af de værste naturkatastrofer i De Forenede Staters historie. Dødstallet for jordskælvet og de efterfølgende brande antages at være over 3.000 og repræsenterer det største tab af menneskeliv i Californiens historie. Det økonomiske tab er blevet sammenlignet med den senere Katrina-orkankatastrofe.